HU Az Európai Unió Hivatalos Lapja L 16/8

A BIZOTTSÁG (EU) 2016/75 RENDELETE

(2016. január 21.)

a 396/2005/EK európai parlamenti és tanácsi rendelet III. mellékletének a bizonyos termékekben, illetve azok felületén található foszetil megengedett maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 16. cikke (1) bekezdésének a) pontjára,

mivel:

(1) A foszetil tekintetében a maradékanyag-határértékeket a 396/2005/EK rendelet III. mellékletének A. része állapította meg.

(2) A nyomon követés céljaira a foszetil maradékanyagának fogalma magában foglalja a foszetilt mint anyavegyületet, a foszforsavat mint bomlásterméket, valamint ezek sóit. A foszforsav sóit foszfonátoknak nevezik.

(3) A 991/2014/EU bizottsági rendelet (2) módosította 396/2005/EK rendelet III. mellékletét, és egyes termékek piaci kereskedelmének jelentős zavarát elkerülendő a foszetil tekintetében ideiglenes maradékanyag-határértéket (MRL) állapított meg. Az ideiglenes MRL-eket a rendelkezésre álló nyomonkövetési adatok és az Európai Élelmiszerbiztonsági Hatóság (a továbbiakban: a Hatóság) nyilatkozata (3) alapján határozták meg. A Hatóság arra a következtetésre jutott, hogy a javasolt ideiglenes MRL-ek várhatóan elegendő védelmet jelentenek a fogyasztók számára

(4) A 991/2014/EU rendeletben meghatározott egyes ideiglenes MRL-ek csak 2015. december 31-ig érvényesek, ezt követően pedig a 2 mg/kg-os kimutatási határértéknek megfelelő korábbi MRL alkalmazandó, mivel arra számítottak, hogy a határidő lejártáig hatályba lépnek olyan intézkedések, amelyek célja megakadályozni az érintett élelmiszer-növényekben a foszfonátmaradékok előfordulását a jövőbeni tenyészidőszakokban. A Bizottságot azonban az élelmiszer-ipari vállalkozók arról tájékoztatták, hogy egyes, a fán termő héjas gyümölcsűekhez tartozó termékek esetében a megadott időszak nem bizonyult elégségesnek az intézkedések hatálybalépéséhez. A nyomonkövetési adatok tanúsága szerint az említett termékekben vagy azok felszínén a foszfonát folyamatos jelenléte meghaladja a 2 mg/kg-ot.

(5) Az Unió kereskedelmi partnerei tájékoztatták a Bizottságot arról, hogy a benyújtott menetrendnek megfelelően folyamatos erőfeszítéseket tesznek annak érdekében, hogy rendelkezésre álljanak ellenőrzött szermaradék-vizsgálatból származó adatok a fán termő héjas gyümölcsűekhez tartozó termékekre vonatkozó, a 396/2005/EK rendelet 6. cikke (2) és (4) bekezdésének megfelelő kérelem benyújtása érdekében.

(6) A fán termő héjas gyümölcsűekhez tartozó érintett termékek piaci kereskedelmének jelentős zavarát elkerülendő, továbbá mivel a jelenleg rendelkezésre álló tudományos adatok alapján nem merül fel a fogyasztókat érintő kockázat, a foszetil vonatkozásában megállapított ideiglenes MRL-ek alkalmazási határidejét indokolt módosítani. Ezen ideiglenes MRL-ek alkalmazása egészen egy, a 396/2005/EK rendelet 6. cikke (2) és (4) bekezdése szerinti, MRL-ek alkalmazására vonatkozó kérelem értékeléséig és az arról való határozatig indokolt. Tekintettel arra, hogy a beérkezett információk szerint jelenleg is folynak ellenőrzött szermaradék-vizsgálatok és egy kérelem beadását is tervezik, várhatóan legkésőbb 2019. március 1-jéig megszületik a kérelemre vonatkozó határozat.

(7) A Hatóság nyilatkozata alapján és a tárgy szempontjából lényeges tényezőket figyelembe véve a maradékanyag-határérték megfelelő módosítása megfelel a 396/2005/EK rendelet 14. cikke (2) bekezdésében foglalt követelményeknek.

(8) Az 396/2005/EK rendeletet ezért ennek megfelelően módosítani kell.

(9) A 991/2014/EU rendelet számos termékre – többek között a fán termő héjas gyümölcsűekhez tartozó egyes termékekre – vonatkozóan módosította az MRL-ket, és 2015. december 31-et jelölte meg az ideiglenes MRL-ek alkalmazásának lejárati határidejéül. Ez a rendelet a fán termő héjas gyümölcsűekhez tartozó érintett termékek vonatkozásában egy további időszakra a 991/2014/EU rendelet által meghatározottnak megfelelő szintű MRL-eket határoz meg. A jogbiztonság érdekében ezért ezt a rendeletet 2016. január 1-jétől kell alkalmazni.

(10) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ezt a rendeletet 2016. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. január 21-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) A Bizottság 2014. szeptember 19-i 991/2014/EU rendelete a 396/2005/EK európai parlamenti és tanácsi rendelet III. mellékletének a bizonyos termékekben, illetve azok felületén található foszetil megengedett maradékanyag-határértéke tekintetében történő módosításáról (HL L 279., 2014.9.23., 1. o.).

(3) European Food Safety Authority; Statement on the dietary risk assessment for proposed temporary maximum residue levels (t-MRLs) for fosetyl-Al in certain crops. (Európai Élelmiszerbiztonsági Hatóság: Nyilatkozat a bizonyos élelmiszer-növényekben található foszetil-Al javasolt ideiglenes maradékanyag-határértékeinek étrendi kockázatértékeléséről). EFSA Journal 2014;12(5):3695, 22. o.